《圆津庵古藤歌》
清代·陈钟祥

老藤夭矫如苍龙，蟠根大与擎拳同。垂阴直拂高松顶，怒枝横搏长槐胸。

老僧道此百年物，每到花时三四月。沿崖开作赤玉虬，绕亭结为紫贝阙。

即今夏午清阴圆，参差树叶纷交妍。夕阳收拾下山去，恍似蕉窗坐绿天。

须臾月上藤萝背，清光筛地蟾蜍碎。一碧濛濛化作烟，朝来夺取西山翠。